Ολοκληρώνονται σταδιακά οι εργασίες καθαρισμού των ακτών του παραλιακού μετώπου, μετά τη βύθιση του δεξαμενόπλοιου «Αγία Ζώνη ΙΙ» στις 10 Σεπτεμβρίου νοτιοδυτικά της Αταλάντης στον Σαρωνικό, ενώ πραμένουν τα πλωτά φράγματα απορρύπανσης έχουν αποσυρθεί, εκτός από εκείνα στη Σαλαμίνα και δύο τμήματα στις περιοχές του Ελληνικού και της Γλυφάδας αντίστοιχα.

Η συνολική εικόνα της κατάστασης να κρίνεται από τους υπεύθυνους ως αρκετά βελτιωμένη.

Σύμφωνα με τη σημερινή συνεδρίαση του συντονιστικού οργάνου, στη Σαλαμίνα δεν υφίσταται επιφανειακή θαλάσσια ρύπανση, ενώ επιχείρησαν συνολικά 119 άτομα, με πιεστικά μηχανήματα και διάφορα μηχανικά μέσα προς καθαρισμό των βράχων και των ακτών στην ευρύτερη περιοχή του όρμου Σεληνίων - Λιμνιώνα - Κυνόσουρας - Αγίου Νικολάου. Στη συγκεκριμένη περιοχή αναμένεται ενίσχυση των μηχανικών μέσων που χρησιμοποιούνται για τον καθαρισμό της. Στην περιοχή «Θεατράκι», δύτες επιχείρησαν τον καθαρισμό του βυθού και η κατάσταση παρουσιάζεται πολύ βελτιωμένη.

Στη θαλάσσια περιοχή της Πειραϊκής, έχουν ολοκληρωθεί από το τέλος της προηγούμενης εβδομάδας όλες οι απαιτούμενες εργασίες καθαρισμού των ακτών, ενώ στην περιοχή Παλαιού Φαλήρου, η γενικότερη εικόνα της ακτογραμμής παρουσιάζει πολύ μεγάλη βελτίωση καθώς ουσιαστικά έχουν ολοκληρωθεί οι εργασίες καθαρισμού της ακτογραμμής της περιοχής.

Στη θαλάσσια περιοχή του Αλίμου, στο Α' και Β' Αλίπεδο, έχουν ουσιαστικά ολοκληρωθεί οι εργασίες καθαρισμού των ακτών. Μπροστά από τις παραλίες των δήμων Αλίμου και Ελληνικού και ειδικότερα της Παλιάς Φαντασίας, του ΝΑΟΑΚ, του Ελληνικού Ναυτικού Ομίλου Αιγυπτιωτών, του ΕΛΚΕΘΕ, του Αγίου Κοσμά και του Αγίου Αλεξάνδρου εκτελέστηκαν εργασίες καθαρισμού των ακτών με μηχανικά μέσα από προσωπικό ιδιωτικού συνεργείου, 47 ατόμων συνολικά. Η κατάσταση και σε αυτή την περιοχή παρουσιάζει καθημερινά σταθερή βελτίωση και αναμένεται ολοκλήρωση των εργασιών καθαρισμού τις προσεχείς ημέρες.

Στην περιοχή των μαρίνων της Γλυφάδας, συνεχίστηκαν οι εντατικές εργασίες καθαρισμού των ακτών με μηχανικά μέσα από συνολικά 57 άτομα της αναδόχου εταιρείας. Η κατάσταση στην περιοχή παρουσιάζει σαφή βελτίωση και αναμένεται, εντός των προσεχών ημερών, ολοκλήρωση των εκτελούμενων εργασιών καθαρισμού.

Στην εγκατάσταση «Αστέρας Γλυφάδας», όπου η κατάσταση παρουσιάζει επίσης σαφή βελτίωση, επιχείρησε συνεργείο καθαρισμού 22 ατόμων της αναδόχου εταιρείας με μηχανικά μέσα.

Στην περιοχή επιχείρησαν ένα σκάφος απορρύπανσης και ένα περιπολικό σκάφος του Λιμενικού Σώματος - Ελληνικής Ακτοφυλακής, δύο ιδιωτικά σκάφη απορρύπανσης, καθώς και λοιπά σκάφη της αναδόχου εταιρείας.

Σύμφωνα με ενημέρωση της αναδόχου εταιρείας, οι εργασίες καθαρισμού των δεξαμενών φορτίου του «ΑΓΙΑ ΖΩΝΗ ΙΙ» στην περιοχή του ναυαγίου, αναμένεται να έχουν ολοκληρωθεί, μέχρι το τέλος της εβδομάδας.

Πηγή: ΑΜΠΕ